ब्लॉक समिति कुरुक्षेत्र में चेयरमैन की कुर्सी को लेकर मंडराया खतरा अभी दूर नहीं हो पाया। दोनों पक्षों के साथ बुधवार को विधायक सुभाष सुधा की मीटिंग में विवाद सुलझाने का प्रयास होना था, लेकिन यह मीटिंग ही नहीं हो पाई। गुरु रविदास जयंती कार्यक्रमों के चलते विधायक खुद ही व्यस्त रहे। इसके चलते मीटिंग गुरुवार तक टाल दी। वहीं चेयरमैन के खिलाफ मोर्चा खोलने वाले कुछ सदस्यों का कहना है कि वे लोग अपने स्टैंड पर कायम हैं। इंतजार यही है कि कब प्रशासन मीटिंग बुलाएगा। विधायक द्वारा मीटिंग लेने की उन्हें कोई सूचना नहीं है। वहीं एक अन्य सदस्य ने नाम न छापने की शर्त पर कहा कि विधायक द्वारा मीटिंग लेने की सूचना उन्हें जरूर है, लेकिन अभी तक यह मीटिंग नहीं हुई। विधायक यदि बुलाएंगे तो अपना पक्ष रखेंगे, लेकिन चेयरमैन के खिलाफ वे अपने कदम पीछे नहीं खीचेंगे।